Suntem pe penultimul loc în UE la reciclat. Cine e în fruntea clasamentului.
În 2019, am generat 280 de kilograme de deșeuri, pe cap de locuitor. Reciclăm doar 11,1% din cât producem. Pe ultimul loc, după noi, este Malta.
Sunt ani buni de când tot auzi de reciclarea deșeurilor. Noi stăm bine cu teoria, dar practica ne omoară. Suntem pe penultimul loc în Uniunea Europeană, la acest capitol. O arată cel mai recent raport Eurostat. În 2019, am generat 280 de kilograme de deșeuri, pe cap de locuitor. Cam 55% din media din Uniunea Europeană. Dar, nu la fel de bine stăm cu reciclarea. Mai exact, reciclăm doar 11,1% din cât producem. Și ca să îți faci o idee, media la nivelul UE este de 47,2%.Germania e în fruntea clasamentului, unde 67,3% dintre deșeuri sunt reciclate. Pe ultimul loc, după noi, este Malta. Deși e printre țările care produc mai multe deșeuri decât media din UE, maltezii reciclează doar 6,5% din cantitatea generată.La nivelul întregii Uniuni, în 2019, din 225 de milioane de tone au fost reciclate 107 milioane de tone de deșeuri municipale. Este o cifră record, de 3 ori mai mare decât cantitatea de deșeuri reciclate în 1995.